OB ontken in parlement sy is deel van ANC-faksie | Netwerk24
Deur Llewellyn Prince 18 Oktober 2019 10:30
Adv. Busisiwe Mkhwebane, die openbare beskermer (OB), meen beskuldigings dat sy deel is van 'n faksie in die ANC, is ongegrond.
Dit is volgens Mkhwebane ook 'n hoofrede waarom haar kantoor die afgelope ruk hewig en ongrondwetlik aangeval is deur senior ministers wat ook LP's is.
"Ons het dit by die speaker (van die Nasionale Vergadering) aangemeld."
Mkhwebane het dit Vrydagoggend aan die portefeuljekomitee oor justisie en korrektiewe dienste gesê toe sy verslag oor haar jaarverslag vir 2018/'19 gedoen het.
Sy het ook LP's se aandag gevestig op "sommige staatsorgane wat steeds anderkant toe kyk as my kantoor hul administratiewe misstappe aan hulle uitwys".
"Dit ten spyte van die leersame konstitusionele hofbeslissing wat dit eens en vir altyd uitgeklaar het dat my remediërende aanbevelings bindend is tensy 'n hof dit tersyde stel."
Sy het bygevoeg dat haar kantoor weens 'n gebrek aan geld nie kan bekostig om haar aanbevelings deur die howe te laat afdwing nie.